b"\n_START_ARTICLE_\nOkultacija\n_START_SECTION_\nZgledi okultacij\n_START_PARAGRAPH_\nOkultacije so tudi prehodi (tranziti) in mrki (eklipse). Prehodi se nana\xc5\xa1ajo na primere kadar je bli\xc5\xbenje telo navidezno manj\xc5\xa1e od oddaljenega, kot sta prehod Merkurja ali Venere po Son\xc4\x8devi ploskvi. Mrki pa se v splo\xc5\xa1nem nana\xc5\xa1ajo na pojave kjer se eno telo giblje v senci drugega, na primer Lunin ali Son\xc4\x8dev mrk, kjer se pri prvem Luna giblje v Zemljini senci, pri drugem pa je navidezni premer Lune enak Son\xc4\x8devemu, tako da Luna v celoti ali delno zatemni Sonce. Vsi trije pojavi so vidna posledica sizigije._NEWLINE_Kadar se pojavi okultacija, se pojavi tudi mrk. V Son\xc4\x8devem mrku se Luna fizi\xc4\x8dno giblje med Zemljo in Soncem, in tako zakrije del ali celoto Sonca. \xc4\x8ceprav ta pojav po navadi imenujemo\xc2\xa0\xc2\xbbmrk\xc2\xab, je izraz zavajujo\xc4\x8d, saj Luna ni v Son\xc4\x8devi 'senci', ampak je v okultaciji z njim. Kadar je Luna v okultaciji s Soncem, vr\xc5\xbee majhno senco na zemeljsko povr\xc5\xa1je in tako dejansko delno zakrije Zemljo.\xc2\xa0\xc2\xbbSon\xc4\x8dev mrk\xc2\xab\xc2\xa0je tako okultacija Sonca z Luno, videna z Zemlje, in hkrati delni mrk Zemlje z Lunino senco._NEWLINE_Za razliko od Son\xc4\x8devega je\xc2\xa0\xc2\xbbLunin mrk\xc2\xab\xc2\xa0pravi mrk, saj se Luna giblje v Zemljino senco. Gledano z Luninega povr\xc5\xa1ja se tedaj Zemlja giblje med Luno in Soncem in je v okultaciji s Soncem, kar bi videl morebitni tamkaj\xc5\xa1nji opazovalec. Posledica vsakega mrka je tako tudi okultacija.\n_START_SECTION_\nOkultacije z Luno\n_START_PARAGRAPH_\nNajve\xc4\x8dkrat se pojem okultacije uporablja za relativno pogoste dogodke, ko Luna pri svojem kro\xc5\xbeenju okoli Zemlje zakrije kak\xc5\xa1no svetlo zvezdo. Ker Luna nima atmosfere in ker zvezde nimajo znatne kotne velikosti, zvezda izgine ali se pojavi v trenutku na Luninem robu. \xc5\xa0e posebej so zanimivi za opazovanje primeri, ko se zvezda pojavi na temnem robu, saj ni ble\xc5\xa1\xc4\x8danja, in je pojav la\xc5\xbeje in natan\xc4\x8dneje opazovati._NEWLINE_Lunina tirnica je nagnjena glede na ravnino ekliptike, tako da je lahko vsaka zvezda z eklipti\xc4\x8dno \xc5\xa1irino \xce\xb2 manj\xc5\xa1o od 6,5 stopinj v okultaciji z Luno. Tak\xc5\xa1ne zvezde z navideznim sijem do 1\xe1\xb5\x90, ki so dovolj blizu elkliptike, so: Regul, Spika in Antares. Zakrijejo jih lahko Luna ali drugi planeti. Trenutno je mo\xc5\xbena okultacija z Aldebaranom le z Luno, saj so planeti navidezno severneje od Aldebarana. Tudi ni mo\xc5\xbena planetna ali lunarna akulatcija Poluksa. V daljni prihodnosti bodo tak\xc5\xa1ne okultacije mo\xc5\xbene, kot so \xc5\xbee bile v daljni preteklosti._NEWLINE_Najpomembnej\xc5\xa1e in najbolj dinami\xc4\x8dne so okultacije kadar Luna le oplazi zvezdo. Natan\xc4\x8dno stalno dolo\xc4\x8dajo trenutke lunarnih okultacij ve\xc4\x8dinoma ljubiteljski astronomi. Lunarne okultacije z natan\xc4\x8dnostjo do nekaj desetin sekunde so pomembne pri raziskovanju Luninega povr\xc5\xa1ja. Okultacija zvezde, ki jo prekrije temni Lunin rob, pomaga razkriti obliko posameznih gora na Luni. Z natan\xc4\x8dnimi meritvami je mo\xc5\xbeno dolo\xc4\x8diti kotni premer zvezde. S fotoelektri\xc4\x8dno analizo lunarnih okultacij so za nekatere zvezde odkrili da so zelo tesne navidezne ali spektroskopske dvojnice. Z zgodnjimi raziskavami radijske astronomije so okrili lunarne okultacije radijskih virov, ki so pomembne za dolo\xc4\x8devanje njihovih natan\xc4\x8dnih leg, saj je dolga valovna dol\xc5\xbeina radijskih valov omejila razpolo\xc5\xbeljivo lo\xc4\x8dljivost z neposrednim opazovanjem. Leta 1964 so z lunino okultacijo meglice Rakovice, ugotovili da gre za mo\xc4\x8dan rentgenski vir._NEWLINE_Ve\xc4\x8dkrat v letu je mo\xc4\x8d z Zemlje opazovati okultacijo Lune s planetom. Ker imajo planeti veliko ve\xc4\x8dje kotne velikosti kot zvezde, bo na ozkem podro\xc4\x8dju na Zemlji nastopila delna okultacija planeta. Opazovalec v tem ozkem podro\xc4\x8dju lahko opazuje planetov disk, ki ga delno zakriva po\xc4\x8dasi gibajo\xc4\x8da se Luna._NEWLINE_20. januarja 2007 je bila Venera v okultaciji z Luno in pojav je bil viden na ju\xc5\xbenem delu Afrike. 3. febraurja 2007 je bila vidna okultacija Saturna z Luno."